भोपाल. बालाघाट जिले में अवैध रूप से जंगल काटकर फर्जी टीपी से इमारती लकड़ी के गोरखधंधे के मामले में सरकार ने भी वन अधिकारियों की मिलीभगत से इंकार नहीं किया है।
वन मंत्री गौरीशंकर शेजवार ने भी यह माना है कि इसमें वन अधिकारियों द्वारा गलत टीपी जारी करने की जानकारी सामने आई है। इसकी जांच करवाई जा रही है। जो भी दोषी होगा, उस पर कार्रवाई तय है।
उधर इस मामले में कलेक्टर वी किरण गोपाल की संलिप्तता के आरोपों के बाद पुलिस ने शुक्रवार को बिना अनुमति के जंगल काटने के मामले में सात और एफआईआर दर्ज की है। इसमें फिलहाल ठेकेदारों को आरोपी बनाया है लेकिन जांच में परमिशन जारी करने वाले सरकारी अधिकारियों का भी आरोपी बनना तय है।
एसपी गौरव तिवारी ने बताया कि इस मामले में आगे की जांच के लिए सरगना राकेश डहरवाल को पुलिस पूछताछ के लिए फिर रिमांड पर ले रही है। डहरवाल से यह पूछताछ होगी कि उसके गिरोह में कौन-कौन लोग शामिल थे और सरकारी अधिकारियों से वे कैसे सांठगांठ करते थे?
जाहिर है कि डहरवाल से होने वाली पूछताछ में सरकारी महकमे के कई बड़े चेहरे बेनकाब होने की संभावना है। एसपी तिवारी ने बताया कि अलग-अलग मामलों की जांच के लिए एसआईटी बना दी गई है। इस टीम के पास सिर्फ फर्जी टीपी कांड से जुड़े मामलों की ही जांच है। उल्लेखनीय है कि फर्जी टीपी कांड में बालाघाट पुलिस अब तक 24 आरोपियों को गिरफ्तार कर चुकी है। आरोपियों की संख्या इसमें 50 के पार होने की संभावना है।
गड़बड़ी कैसे की, इस एक मामले से समझे
व्यापारी राकेश डेहरवाल अपने साथियों के जरिये वन विभाग की नीलामी से नाममात्र की लकड़ी खरीदकर उसकी टीपी बनवाता। टीपी में लट्ठों की संख्या सिर्फ अंकों में लिखी जाती थी। जैसे ऐसी ही एक नीलामी में 4 लट्ठे खरीदे गए और फिर उसे दूसरे राज्य में ले जाने के लिए जब नई टीपी बनवाई गई तो उसमें 4 को 140 बना दिया गया। यह तो एक मामला है। ऐसी अब तक करीब 280 टीपी पुलिस जांच में सामने आ चुकी है।
hin_Deva hin_Deva hin_Deva hin_Deva hin_Deva hin_Deva hin_Deva